РЕГЛАМЕНТ (ЕО) № 428/2008 НА КОМИСИЯТА
от 8 май 2008 година
за определяне на интервенционните центрове за зърнени култури
(кодифицирана версия)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1784/2003 на Съвета от 29 септември 2003 г. относно общата организация на пазара на зърнени култури (1), и по-специално член 6 от него,
като има предвид, че:
(1)
Регламент (ЕИО) № 2273/93 г. на Комисията от 28 юли 1993 г. за определяне на интервенционните центрове за зърнени култури (2) е бил неколкократно и съществено изменян (3). С оглед постигане на яснота и рационалност, посоченият регламент следва да бъде кодифициран.
(2)
С цел да осигури доброто функциониране на интервенционния режим, изборът на интервенционни центрове следва да се основава на географското местоположение и складови бази, които позволяват събирането и пласирането на значителни количества зърнени култури.
(3)
Предвидените в настоящия регламент мерки са в съответствие със становището на Управителния комитет по зърнени култури.
ПРИЕ НАСТОЯЩИЯ РЕГЛАМЕНТ:
Член 1
Интервенционните центрове, които следва да бъдат определени съгласно член 6 от Регламент (ЕО) № 1784/2003, трябва да отговарят на едно от следните условия:
а)
местоположение в региони със значително производство на зърнени култури, което превишава в голяма степен местното търсене, редовно или инцидентно, като се вземат предвид селскостопанските и пазарни структури в този регион;
б)
наличие на значителни складови съоръжения;
в)
специално значение за пласирането на стоката вътре и извън Общността.
Член 2
1. От центровете, разположени в регионите, посочени в член 1, буква а), се избират само тези, които разполагат:
а)
със складови помещения с техническо оборудване, което позволява поемането, преработката и редовното подаване на достатъчно голямо количество зърнени култури;
б)
с транспортни връзки, които улесняват поемането, и по-важното - пласирането на зърнени култури.
2. От центровете, които отговарят на условията, посочени в член 1, буква б) или в), се избират само тези, чиито складови помещения, техническо оборудване и благоприятно географско местоположение позволяват събирането и по-важно, пласирането на големи и хомогенни количества зърнени култури.
Член 3
Регламент (ЕИО) № 2273/93 се отменя.
Позоваванията на отменения регламент се считат за позовавания на настоящия регламент и се четат съгласно таблицата на съответствието в приложение III.
Член 4
Настоящият регламент влиза в сила на двадесетия ден след датата на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 май 2008 година.